TTB สนับสนุนสินเชื่อ TOP วงเงิน 5 พันลบ. หวังเสริมแกร่งธุรกิจโรงกลั่น
TTB สนับสนุนสินเชื่อระยะยาว วงเงิน 5 พันลบ. ให้ TOP เพื่อช่วยขับเคลื่อนการลงทุนให้ธุรกิจประสบความสำเร็จและเติบโตอย่างยั่งยืน
2 ก.พ. 2565

ทีเอ็มบีธนชาต หรือ ธนาคารทหารไทยธนชาต จำกัด (มหาชน) หรือ TTB สนับสนุนสินเชื่อระยะยาว วงเงิน 5,000 ล้านบาท ให้แก่ บริษัท ไทยออยล์ จำกัด (มหาชน) หรือ TOP ทั้งนี้ ไทยออยล์ซึ่งเป็นผู้ประกอบธุรกิจการกลั่นและจำหน่ายน้ำมันปิโตรเลียมที่ใหญ่ที่สุดในประเทศไทย และเป็นโรงกลั่นที่มีประสิทธิภาพอยู่ในระดับชั้นนำแห่งหนึ่งในภูมิภาคเอเชียแปซิฟิก มีแผนสร้างความเติบโตจากพื้นฐานความแข็งแกร่งของธุรกิจโรงกลั่น ขยายสู่ธุรกิจปิโตรเคมี และเพิ่มโอกาสการลงทุนในกลุ่มอุตสาหกรรมใหม่ที่เน้นการใช้เทคโนโลยีและนวัตกรรม (New S-Curve) เพื่อสร้างรายได้ที่มั่นคงและยั่งยืนให้กับบริษัท อันเป็นรากฐานสำคัญของเศรษฐกิจของไทย
โดยทีเอ็มบีธนชาต เล็งเห็นถึงความสำคัญในการสนับสนุน การพัฒนาธุรกิจปิโตรเลียมซึ่งถือเป็นปัจจัยสำคัญในการขับเคลื่อนเศรษฐกิจทั้งในและต่างประเทศ และพร้อมเป็นพันธมิตรเคียงข้าง ไทยออยล์ เพื่อช่วยขับเคลื่อนการลงทุนให้ธุรกิจประสบความสำเร็จและเติบโตอย่างยั่งยืน